               COMISIA EUROPEANĂ
            Bruxelles, 12.11.2020
            COM(2020) 735 final
            2020/0326(NLE)
            Propunere de
            DECIZIE A CONSILIULUI
            privind poziția care urmează să fie adoptată de Uniunea Europeană în cadrul Comitetului mixt înființat în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor referitor la modificarea anexei II la acordul respectiv privind coordonarea sistemelor de securitate socială
            (Text cu relevanță pentru SEE)

               EXPUNERE DE MOTIVE

               1.Obiectul propunerii

               Prezenta propunere vizează decizia de stabilire a poziției care urmează să fie adoptată în numele Uniunii în cadrul Comitetului mixt în legătură cu adoptarea preconizată a deciziei acestuia referitoare la modificarea anexei II (privind coordonarea sistemelor de securitate socială) la Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor.

               2.Contextul propunerii

               2.1.Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor

               În 1999, Comunitatea Europeană și statele membre ale acesteia, pe de o parte, și Elveția, pe de altă parte, au încheiat un acord bilateral privind libera circulație a persoanelor, care a intrat în vigoare la data de 1 iunie 2002 (a se vedea JO L 114, 30.4.2002, p. 6). Acordul a fost încheiat pentru o perioadă inițială de șapte ani, care s-a încheiat la 31 mai 2009. Ca urmare a rezultatului referendumului elvețian din data de 8 februarie 2009, acordul a fost reînnoit pe o perioadă nedeterminată.

               Acordul stabilește principiul

                  liberei circulații a persoanelor

                între teritoriul Uniunii Europene și cel al Elveției. Acordul le oferă cetățenilor UE și celor elvețieni drepturi reciproce de intrare, de ședere, de acces la o activitate economică salariată, de stabilire ca lucrător care desfășoară o activitate independentă, precum și dreptul de a rămâne pe teritoriul celeilalte părți după încheierea activității economice pe care au desfășurat-o.

               Anexa II la acordul respectiv prevede coordonarea sistemelor de securitate socială.

               2.2.Comitetul mixt

               Articolul 14 din acord instituie un comitet mixt alcătuit din reprezentanți ai celor două părți. Comitetul mixt este responsabil cu administrarea și aplicarea corespunzătoare a acordului. Acesta este responsabil de soluționarea eventualelor litigii legate de respectarea acordului. Comitetul mixt adoptă decizii în situațiile prevăzute de acord. Acesta își adoptă deciziile prin acordul comun al membrilor săi.

               Comitetul mixt decide cu privire la orice modificare necesară a unei anumite anexe la acord. În temeiul articolului 18 din acord, Comitetul mixt poate modifica anexa II la acord.

               Articolul 2 din Decizia 2002/309/CE
                  1
                prevede faptul că Consiliul, în urma unei propuneri a Comisiei, va stabili poziția care urmează să fie adoptată de Uniune cu privire la deciziile Comitetului mixt. În acest scop, Comisia prezintă această propunere de decizie a Consiliului privind poziția pe care ar trebui să o adopte Uniunea în cadrul Comitetului mixt.

               2.3.Actul Comitetului mixt avut în vedere

               Comitetul mixt urmează să adopte o decizie referitoare la modificarea anexei II la acord privind coordonarea sistemelor de securitate socială („actul avut în vedere”).

               Modificările la anexa II se adoptă printr-o decizie a Comitetului mixt și pot intra în vigoare imediat după adoptarea deciziei.

               Scopul actului avut în vedere este de a asigura protecția reciprocă a drepturilor de securitate socială ale resortisanților Regatului Unit, apatrizilor și refugiaților, precum și ale membrilor de familie și ale urmașilor acestora care, la încheierea perioadei de tranziție, astfel cum este definită la articolul 126 din Acordul de retragere, sunt sau au fost într-o situație transfrontalieră care implică, în același timp, atât una sau mai multe dintre părțile contractante la acord, cât și Regatul Unit.

               3.Poziția care urmează să fie adoptată în numele Uniunii

               Ca urmare a retragerii Regatului Unit al Marii Britanii și Irlandei de Nord („Regatul Unit”) din Uniunea Europeană, acordul încetează să se aplice Regatului Unit la încheierea perioadei de tranziție, astfel cum este definită la articolul 126 din Acordul de retragere încheiat între Uniunea Europeană și Comunitatea Europeană a Energiei Atomice, pe de o parte, și Regatul Unit, pe de altă parte („Acordul de retragere”).

               În temeiul articolului 23 din acord, în cazul denunțării acordului, drepturile dobândite de către persoanele particulare nu sunt afectate, iar părțile contractante stabilesc de comun acord ce demersuri urmează să fie întreprinse cu privire la drepturile care sunt în curs de a fi dobândite.

                  Articolul 33 din Acordul de retragere prevede că titlul III din Acordul de retragere se aplică și resortisanților Elveției, cu condiția ca Elveția să fi încheiat și să aplice acorduri corespunzătoare cu Regatul Unit care se aplică cetățenilor Uniunii, precum și acorduri corespunzătoare cu Uniunea Europeană care se aplică resortisanților Regatului Unit.

                  Articolul 26b din Acordul dintre Regatul Unit și Elveția privind drepturile cetățenilor („Acordul privind drepturile cetățenilor”) după retragerea Regatului Unit din Uniunea Europeană și Acordul privind libera circulație a persoanelor prevede că dispozițiile părții III din acordul respectiv se aplică cetățenilor Uniunii, cu condiția ca Uniunea să fi încheiat și să aplice acorduri corespunzătoare cu Regatul Unit care se aplică resortisanților elvețieni, precum și acorduri corespunzătoare cu Elveția care se aplică resortisanților Regatului Unit.

               Prin urmare, este necesar să se asigure protecția reciprocă a drepturilor de securitate socială ale resortisanților Regatului Unit, apatrizilor și refugiaților, precum și ale membrilor de familie și ale urmașilor acestora care, la încheierea perioadei de tranziție, astfel cum este definită la articolul 126 din Acordul de retragere, sunt sau au fost într-o situație transfrontalieră care implică, în același timp, atât una sau mai multe dintre părțile contractante la acord, cât și Regatul Unit.

               În acest context, modificările propuse ale anexei II la acord (privind coordonarea sistemelor de securitate socială), descrise în proiectul de decizie a Comitetului mixt anexat, abordează chestiunea explicată mai sus.

               Proiectul de decizie a Comitetului mixt anexat intră în vigoare la data adoptării sale de către Comitetul mixt și se aplică de la încheierea perioadei de tranziție, astfel cum este definită la articolul 126 din Acordul de retragere.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional care reglementează organismul în cauză. Acesta include, de asemenea, instrumentele care nu au caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în speță

               Comitetul mixt este un organism instituit de un acord, și anume de Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor.

               Actul pe care Comitetul mixt este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolele 14 și 18 din acord.

               Actul avut în vedere nu completează și nu modifică cadrul instituțional al acordului. Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea la cazul în speță

               Actul avut în vedere urmărește obiective și include elemente din domeniul securității sociale și al exercitării competențelor. Aceste elemente ale actului avut în vedere sunt legate în mod inextricabil între ele, fără ca vreunul să fie accesoriu în raport cu un altul.

               Prin urmare, temeiul juridic material al propunerii de decizie constă în următoarele dispoziții: articolele 48 și 352 din Tratatul privind funcționarea Uniunii Europene.

               4.3.Concluzie

               Temeiul juridic al deciziei propuse ar trebui să fie articolele 48 și 352, coroborate cu articolul 218 alineatul (9) din TFUE.

               5.Publicarea actului avut în vedere

               Întrucât actul Comitetului mixt va modifica anexa II la acord, este oportună publicarea acestuia, după adoptare, în Jurnalul Oficial al Uniunii Europene.

               2020/0326 (NLE)

               Propunere de

               DECIZIE A CONSILIULUI

               privind poziția care urmează să fie adoptată de Uniunea Europeană în cadrul Comitetului mixt înființat în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor referitor la modificarea anexei II la acordul respectiv privind coordonarea sistemelor de securitate socială

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolele 48 și 352, coroborate cu articolul 218 alineatul (9),

               având în vedere Decizia 2002/309/CE, Euratom a Consiliului și a Comisiei privind Acordul de cooperare științifică și tehnologică din 4 aprilie 2002 privind încheierea a șapte acorduri cu Confederația Elvețiană
                  3
               , în special articolul 2,

               având în vedere propunerea Comisiei Europene,

               întrucât:

               (1)Acordul dintre Comunitatea Europeană și statele membre ale acesteia, pe de-o parte, și Confederația Elvețiană, pe de altă parte, privind libera circulație a persoanelor (denumit în continuare „acordul”) a intrat în vigoare la 1 iunie 2002.

               (2)În temeiul articolului 18 din acord, Comitetul mixt al SEE poate decide modificarea, printre altele, a anexei II la acord.

               (3)Acordul încetează să se aplice Regatului Unit al Marii Britanii și Irlandei de Nord („Regatul Unit”) ca urmare a retragerii Regatului Unit din Uniunea Europeană.

               (4)În temeiul articolului 23 din acord, în cazul denunțării acordului, drepturile dobândite de către persoanele particulare nu sunt afectate, iar părțile contractante stabilesc de comun acord ce demersuri urmează să fie întreprinse cu privire la drepturile care sunt în curs de a fi dobândite.

               (5)Prin urmare, este necesar să se asigure protecția reciprocă a drepturilor de securitate socială ale resortisanților Regatului Unit, precum și ale membrilor de familie și ale urmașilor acestora care, la încheierea perioadei de tranziție, astfel cum este definită la articolul 126 din Acordul de retragere, sunt sau au fost într-o situație transfrontalieră care implică, în același timp, atât una sau mai multe dintre părțile contractante la acord, cât și Regatul Unit.

               (6)Prin urmare, poziția Uniunii în cadrul Comitetului mixt ar trebui să se bazeze pe proiectul de decizie din anexa la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului mixt cu privire la modificarea propusă a anexei II privind coordonarea sistemelor de securitate socială la Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor se bazează pe proiectul de decizie a Comitetului mixt atașat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        Decizia 2002/309/CE, Euratom a Consiliului și a Comisiei privind Acordul de cooperare științifică și tehnologică.

                     (2)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (3)

                        JO L 114, 30.4.2002, p. 1.

    ---documentbreak---

               COMISIA EUROPEANĂ
            Bruxelles, 12.11.2020
            COM(2020) 735 final
            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată de Uniunea Europeană în cadrul Comitetului mixt înființat în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor referitor la modificarea anexei II la acordul respectiv privind coordonarea sistemelor de securitate socială

               ANEXĂ

               Proiect de Decizie nr. .../... a Comitetului mixt instituit în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor

               din ...

               de modificare a anexei II la acordul respectiv privind coordonarea sistemelor de securitate socială

               COMITETUL MIXT,

               având în vedere Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor
                  1
                („acordul”), în special articolele 14 și 18,

               întrucât:

               (1)Acordul încetează să se aplice Regatului Unit al Marii Britanii și Irlandei de Nord („Regatul Unit”) ca urmare a retragerii Regatului Unit din Uniunea Europeană.

               (2)În temeiul articolului 23 din acord, în cazul denunțării acordului, drepturile dobândite de către persoanele particulare nu sunt afectate, iar părțile contractante stabilesc de comun acord ce demersuri urmează să fie întreprinse cu privire la drepturile care sunt în curs de a fi dobândite.

               (3)Articolul 33 din Acordul de retragere încheiat între Uniunea Europeană și Comunitatea Europeană a Energiei Atomice, pe de o parte, și Regatul Unit, pe de altă parte („Acordul de retragere”) prevede că titlul III din partea a doua din Acordul de retragere se aplică resortisanților Islandei, Principatului Liechtenstein, Regatului Norvegiei și Confederației Elvețiene, cu condiția ca aceste țări să fi încheiat și să aplice acorduri corespunzătoare cu Regatul Unit care se aplică cetățenilor Uniunii, precum și acorduri corespunzătoare cu Uniunea Europeană care se aplică resortisanților Regatului Unit.

               (4)Articolul 26b din Acordul dintre Regatul Unit și Elveția privind drepturile cetățenilor („Acordul privind drepturile cetățenilor”) după retragerea Regatului Unit din Uniunea Europeană și Acordul privind libera circulație a persoanelor prevede că dispozițiile părții III din acordul respectiv se aplică cetățenilor Uniunii, cu condiția ca Uniunea să fi încheiat și să aplice acorduri corespunzătoare cu Regatul Unit care se aplică resortisanților elvețieni, precum și acorduri corespunzătoare cu Elveția care se aplică resortisanților Regatului Unit.

               (5)Este necesar să se asigure protecția reciprocă a drepturilor de securitate socială ale resortisanților Regatului Unit, precum și ale membrilor de familie și ale urmașilor acestora care, la încheierea perioadei de tranziție, astfel cum este definită la articolul 126 din Acordul de retragere, sunt sau au fost într-o situație transfrontalieră care implică, în același timp, atât una sau mai multe dintre părțile contractante la acord, cât și Regatul Unit,

               DECIDE:

               Articolul 1

               Anexa II la acord se modifică în conformitate cu anexa la prezenta decizie.

               Articolul 2

               Prezenta decizie se întocmește în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, toate textele fiind egal autentice.

               Articolul 3

               Prezenta decizie intră în vigoare la data adoptării sale de către Comitetul mixt și se aplică de la încheierea perioadei de tranziție, astfel cum este definită la articolul 126 din Acordul de retragere.

               Adoptată la ………………,

                     Pentru Comitetul mixt,

                     Președintele

                     Secretarii

               Anexă

               Anexa II la Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor se modifică după cum urmează.

               (1)Articolul 3 se modifică astfel:

               La alineatul (1), termenul „protocolul” se înlocuiește cu termenii „Protocolul I”.

               La alineatul (2), termenul „Protocolul” se înlocuiește cu termenii „Protocolul I”.

               (2)După articolul 3 se introduce un nou articol 4:

               „Articolul 4

               (1) Dispozițiile referitoare la protecția drepturilor dobândite de persoane particulare în temeiul prezentului acord ca urmare a retragerii Regatului Unit din Uniunea Europeană sunt prevăzute în Protocolul II la prezenta anexă.

               (2) Protocolul II face parte integrantă din prezenta anexă.”

               (3)După secțiunea C, titlul „Protocol” se înlocuiește cu titlul „Protocolul I”.

               (4)După Protocolul I se introduce un nou Protocol II:

               „Protocolul II la anexa II la Acordul privind libera circulație a persoanelor

               „AVÂND ÎN VEDERE că articolul 33 din Acordul de retragere încheiat între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, prevede că titlul III din partea a doua din Acordul de retragere se aplică resortisanților Islandei, Principatului Liechtenstein, Regatului Norvegiei și Confederației Elvețiene, cu condiția ca aceste țări să fi încheiat și să aplice acorduri corespunzătoare cu Regatul Unit al Marii Britanii și Irlandei de Nord care se aplică cetățenilor Uniunii, precum și acorduri corespunzătoare cu Uniunea Europeană care se aplică resortisanților Regatului Unit,

               AVÂND ÎN VEDERE că articolul 26b din Acordul dintre Regatul Unit al Marii Britanii și Irlandei de Nord și Elveția privind drepturile cetățenilor după retragerea Regatului Unit din Uniunea Europeană și Acordul privind libera circulație a persoanelor prevede că dispozițiile părții III din acordul respectiv se aplică cetățenilor Uniunii, cu condiția ca Uniunea să fi încheiat și să aplice acorduri corespunzătoare cu Regatul Unit al Marii Britanii și Irlandei de Nord care se aplică resortisanților elvețieni, precum și acorduri corespunzătoare cu Elveția care se aplică resortisanților Regatului Unit,

               RECUNOSCÂND faptul că este necesar să se asigure protecția reciprocă a drepturilor de securitate socială ale resortisanților Regatului Unit, precum și ale membrilor de familie și ale urmașilor acestora care, la încheierea perioadei de tranziție, sunt sau au fost într-o situație transfrontalieră care implică, în același timp, atât una sau mai multe dintre părțile contractante la Acordul privind libera circulație a persoanelor, cât și Regatul Unit al Marii Britanii și Irlandei de Nord.

               ARTICOLUL 1

               Definiții și trimiteri

               (1) În sensul prezentului protocol, se aplică următoarele definiții:

               (a)
                     «Acordul de retragere» înseamnă Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice
                  2
               ;

               (b)
                     «Acordul privind drepturile cetățenilor» înseamnă Acordul dintre Regatul Unit al Marii Britanii și Irlandei de Nord și Confederația Elvețiană privind drepturile cetățenilor după retragerea Regatului Unit din Uniunea Europeană și Acordul privind libera circulație a persoanelor;

               (c)
                     «state vizate» înseamnă statele membre ale Uniunii și Elveția;

               (d)
                     «perioadă de tranziție» înseamnă perioada de tranziție menționată la articolul 126 din Acordul de retragere;

               (e)
                     definițiile de la articolul 1 din Regulamentul (CE) nr. 883/2004
                  3
                și de la articolul 1 din Regulamentul (CE) nr. 987/2009
                  4
               .

               (2) În sensul prezentului protocol, toate trimiterile la statele membre și la autoritățile competente ale statelor membre cuprinse în dispozițiile din dreptul Uniunii puse în aplicare prin prezentul protocol se înțeleg ca incluzând Regatul Unit și autoritățile sale competente.

               ARTICOLUL 2

               Persoanele care intră sub incidența prezentului protocol

               (1) Prezentul protocol se aplică următoarelor persoane:

               (a)
                     resortisanților Regatului Unit cărora li se aplică legislația unuia dintre statele vizate la încheierea perioadei de tranziție, precum și membrilor de familie și urmașilor acestora;

               (b)
                     resortisanților Regatului Unit care își au reședința într-unul dintre statele vizate și cărora li se aplică legislația Regatului Unit la încheierea perioadei de tranziție, precum și membrilor de familie și urmașilor acestora;

               (c)
                     persoanelor care nu intră sub incidența literei (a) sau (b), dar care sunt resortisanți ai Regatului Unit care desfășoară o activitate salariată sau independentă întrunul sau mai multe state vizate la încheierea perioadei de tranziție și cărora, în baza titlului II din Regulamentul (CE) nr. 883/2004, li se aplică legislația Regatului Unit, precum și membrilor de familie și urmașilor acestora;

               (d)
                     apatrizilor și refugiaților care își au reședința într-unul dintre statele vizate sau în Regatul Unit, care se află într-una dintre situațiile descrise la literele (a)-(c), precum și membrilor de familie și urmașilor acestora.

               (2) Persoanele menționate la alineatul (1) intră sub incidența prezentului protocol atât timp cât continuă să se afle, fără întrerupere, într-una dintre situațiile prevăzute la alineatul respectiv care implică, în același timp, atât unul dintre statele vizate, cât și Regatul Unit.

               (3) Prezentul protocol se aplică, de asemenea, resortisanților Regatului Unit care nu se află sau care nu se mai află într-una dintre situațiile prevăzute la alineatul (1) din prezentul articol, dar care intră sub incidența articolului 10 din Acordul de retragere sau a articolului 10 din Acordul privind drepturile cetățenilor, precum și membrilor de familie și urmașilor acestora.

               (4) Persoanele menționate la alineatul (3) intră sub incidența prezentului protocol atât timp cât continuă să aibă drept de ședere într-unul dintre statele vizate în temeiul articolului 13 din Acordul de retragere sau al articolului 12 din Acordul privind drepturile cetățenilor sau continuă să aibă dreptul să lucreze în statul în care lucrează, în temeiul articolului 24 sau 25 din Acordul de retragere sau al articolului 20 din Acordul privind drepturile cetățenilor.

               (5) Atunci când prezentul articol face trimitere la membrii de familie și urmași, aceste persoane intră sub incidența prezentului protocol numai în măsura în care le revin drepturi și obligații în această calitate în temeiul Regulamentului (CE) nr. 883/2004.

               ARTICOLUL 3

               Norme privind coordonarea în materie de securitate socială

               (1) Persoanelor care intră sub incidența prezentului protocol li se aplică normele și obiectivele prevăzute la articolul 8 din Acordul privind libera circulație a persoanelor și în prezenta anexă la acesta, precum și în Regulamentul (CE) nr. 883/2004 și în Regulamentul (CE) nr. 987/2009 al Parlamentului European și al Consiliului.

               (2) Statele vizate țin seama în mod corespunzător de deciziile și recomandările Comisiei administrative pentru coordonarea sistemelor de securitate socială de pe lângă Comisia Europeană, instituită prin Regulamentul (CE) nr. 883/2004 („Comisia administrativă”), enumerate în prezenta anexă.

               ARTICOLUL 4

               Situații speciale care intră sub incidența protocolului

               (1) Persoanelor care nu intră sau care nu mai intră sub incidența articolului 2 li se aplică următoarele norme în situațiile de mai jos, în măsura stabilită în prezentul articol:

               (a)
                     resortisanții Regatului Unit, precum și apatrizii și refugiații care au reședința în Regatul Unit și cărora li se aplica legislația unuia dintre statele vizate înainte de încheierea perioadei de tranziție, precum și membrii de familie și urmașii acestora intră sub incidența prezentului protocol pentru a beneficia și cumula perioadele de asigurare, de încadrare în muncă, de activitate independentă sau de ședere, inclusiv drepturile și obligațiile care rezultă din aceste perioade în conformitate cu Regulamentul (CE) nr. 883/2004; în scopul cumulării perioadelor, perioadele finalizate atât înainte, cât și după încheierea perioadei de tranziție se iau în considerare în conformitate cu Regulamentul (CE) nr. 883/2004;

               (b)
                     normele prevăzute la articolele 20 și 27 din Regulamentul (CE) nr. 883/2004 se aplică în continuare resortisanților Regatului Unit, precum și apatrizilor și refugiaților care au reședința în Regatul Unit care, înainte de încheierea perioadei de tranziție, au solicitat, în temeiul Regulamentului (CE) nr. 883/2004, autorizarea să primească un tratament medical planificat, până la încheierea tratamentului. Procedurile de rambursare corespunzătoare se aplică chiar și după încheierea tratamentului. Aceste persoane și persoanele care le însoțesc au dreptul de a intra și de a ieși din statul în care se efectuează tratamentul medical, în conformitate cu articolul 14 din Acordul de retragere mutatis mutandis, precum și cu articolul 13 din Acordul privind drepturile cetățenilor mutatis mutandis;

               (c)
                     normele prevăzute la articolele 19 și 27 din Regulamentul (CE) nr. 883/2004 se aplică în continuare resortisanților Regatului Unit, precum și apatrizilor și refugiaților care au reședința în Regatul Unit care intră sub incidența Regulamentului (CE) nr. 883/2004 și care se află la încheierea perioadei de tranziție într-un stat vizat sau în Regatul Unit, până la încheierea șederii lor. Procedurile de rambursare corespunzătoare se aplică chiar și după încheierea șederii sau a tratamentului;

               (d)
                     normele prevăzute la articolele 67, 68 și 69 din Regulamentul (CE) nr. 883/2004 continuă să se aplice, atât timp cât sunt îndeplinite condițiile, în ceea ce privește acordarea de prestații familiale la care există dreptul la încheierea perioadei de tranziție pentru resortisanții Regatului Unit, precum și pentru apatrizii și refugiații care își au reședința în Regatul Unit și cărora li se aplică legislația Regatului Unit și au membri de familie care au reședința într-unul dintre statele vizate la încheierea perioadei de tranziție;

               (e)
                     în situațiile prevăzute la litera (d) din prezentul alineat, pentru persoanele care, la încheierea perioadei de tranziție, au drepturi în calitate de membri de familie în temeiul Regulamentului (CE) nr. 883/2004, cum ar fi drepturi derivate pentru prestații în natură în caz de boală, regulamentul menționat și dispozițiile corespunzătoare din Regulamentul (CE) nr. 987/2009 continuă să se aplice atât timp cât sunt îndeplinite condițiile prevăzute în regulamentele respective.

               (2) Dispozițiile capitolului 1 din titlul III din Regulamentul (CE) nr. 883/2004 referitoare la prestațiile de boală se aplică persoanelor care beneficiază de prestații în temeiul alineatului (1) litera (a) din prezentul articol.

               Prezentul alineat se aplică mutatis mutandis în ceea ce privește prestațiile familiale acordate în baza articolelor 67, 68 și 69 din Regulamentul (CE) nr. 883/2004.

               Articolul 5

               Rambursare, recuperare și compensare

               Dispozițiile Regulamentelor (CE) nr. 883/2004 și (CE) nr. 987/2009 referitoare la rambursare, recuperare și compensare continuă să se aplice în ceea ce privește următoarele evenimente, în măsura în care privesc persoane care nu intră sub incidența articolului 2:

               (a)
                     evenimentele care au avut loc înainte de încheierea perioadei de tranziție sau

               (b)
                     evenimentele care au loc după încheierea perioadei de tranziție și privesc persoane care, în momentul producerii evenimentului, intrau sub incidența articolului 2 sau 4.

               Articolul 6

               Evoluția dreptului și adaptări

               (1) În pofida alineatului (3), trimiterile din prezentul protocol la Regulamentele (CE) nr. 883/2004 și (CE) nr. 987/2009 sau la dispozițiile acestora se înțeleg ca trimiteri la actele sau la dispozițiile încorporate în Acordul privind libera circulație a persoanelor, astfel cum sunt aplicabile în ultima zi a perioadei de tranziție.

               (2) În cazul în care Regulamentele (CE) nr. 883/2004 și (CE) nr. 987/2009 sunt modificate sau înlocuite după încheierea perioadei de tranziție, trimiterile din prezentul protocol la regulamentele respective se înțeleg ca trimiteri la regulamentele respective astfel cum au fost modificate sau înlocuite, în conformitate cu actele enumerate în partea II din anexa I la Acordul de retragere, în ceea ce privește Uniunea, și în conformitate cu actele enumerate în partea II din anexa I la Acordul privind drepturile cetățenilor, în ceea ce privește Elveția.

               (3) În sensul prezentului protocol, Regulamentele (CE) nr. 883/2004 și (CE) nr. 987/2009 se înțeleg ca incluzând adaptările enumerate în partea III din anexa I la Acordul de retragere, în ceea ce privește Uniunea, și în partea III din anexa I la Acordul privind drepturile cetățenilor, în ceea ce privește Elveția.

               (4) În sensul prezentului protocol, modificările și adaptările menționate la alineatele (2) și (3) produc efecte din ziua următoare celei mai recente dintre următoarele date: data de la care produc efecte modificările și adaptările corespunzătoare ale anexei I la Acordul de retragere sau data de la care produc efecte modificările și adaptările corespunzătoare ale anexei I la Acordul privind drepturile cetățenilor.”

                     (1)

                        JO L 114, 30.4.2002, p. 6.

                     (2)

                        JO L 29, 31.1.2020, p. 7.

                     (3)

                        Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de protecție socială (JO L 166, 30.4.2004, p. 1, astfel cum fost rectificat în JO L 200, 7.6.2004, p. 1.)

                     (4)

                        Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (JO L 284, 30.10.2009, p. 1).


               COMISIA EUROPEANĂ
            Bruxelles, 12.11.2020
            COM(2020) 736 final
            2020/0327(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea anexei VI (Asigurări sociale) la Acordul privind SEE
            (Text cu relevanță pentru SEE)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului mixt al SEE în legătură cu adoptarea preconizată a deciziei Comitetului mixt privind modificarea anexei VI (Asigurări sociale) la Acordul privind SEE.

               2.Contextul propunerii

               2.1.Acordul privind SEE

               Acordul privind Spațiul Economic European („Acordul privind SEE”) garantează drepturi și obligații egale în cadrul pieței interne pentru cetățenii și operatorii economici din SEE. Acesta prevede includerea legislației UE din domeniul celor patru libertăți în toate cele 30 de state SEE, care cuprind statele membre ale UE, Norvegia, Islanda și Liechtenstein. În plus, Acordul privind SEE reglementează cooperarea și în alte domenii importante, cum ar fi cercetarea și dezvoltarea, educația, politica socială, mediul, protecția consumatorilor, turismul și cultura, denumite colectiv „politici de sprijin și orizontale”. Acordul a intrat în vigoare la 1 ianuarie 1994. Uniunea Europeană împreună cu statele sale membre este parte la acord.

               2.2.Comitetul mixt al SEE

               Comitetul mixt al SEE este responsabil de gestionarea Acordului privind SEE. Comitetul mixt este un forum pentru schimbul de opinii cu privire la funcționarea Acordului privind SEE. Deciziile Comitetului mixt sunt luate prin consens. În conformitate cu Tratatul de la Lisabona, responsabilitatea care îi revine UE în ceea ce privește coordonarea aspectelor legate de SEE este încredințată Serviciului European de Acțiune Externă.

               2.3.Actul Comitetului mixt al SEE avut în vedere

               Comitetul mixt al SEE trebuie să adopte o decizie a Comitetului mixt al SEE referitoare la modificarea anexei VI (Asigurări sociale) la acord („actul avut în vedere”).

               Scopul actului avut în vedere este de a asigura protecția reciprocă a drepturilor de securitate socială ale resortisanților Regatului Unit, apatrizilor și refugiaților, precum și ale membrilor de familie și ale urmașilor acestora care, la încheierea perioadei de tranziție, sunt sau au fost într-o situație transfrontalieră care implică, în același timp, atât una sau mai multe dintre părțile contractante la Acordul privind SEE, cât și Regatul Unit al Marii Britanii și Irlandei de Nord.

               Actul avut în vedere va avea caracter obligatoriu pentru părți, în conformitate cu articolele 103 și 104 din Acordul privind SEE.

               3.Poziția care urmează să fie adoptată în numele Uniunii

               Este necesar să se asigure protecția reciprocă a drepturilor de securitate socială ale resortisanților Regatului Unit, apatrizilor și refugiaților, precum și ale membrilor de familie și ale urmașilor acestora care, la încheierea perioadei de tranziție, astfel cum este definită la articolul 126 din Acordul de retragere a Regatului Unit al Marii Britanii și Irlandei de Nord din Uniunea Europeană și Comunitatea Europeană a Energiei Atomice („Acordul de retragere”)
                  1
               , sunt sau au fost într-o situație transfrontalieră care implică, în același timp, atât una sau mai multe dintre părțile contractante la Acordul privind SEE, cât și Regatul Unit al Marii Britanii și Irlandei de Nord.

               Conform articolului 33 alineatul (1) din Acordul de retragere
                  2
               , titlul III din acesta (privind coordonarea sistemelor de securitate socială) se aplică și resortisanților statelor AELS care fac parte din SEE, cu condiția ca aceste țări să fi încheiat acorduri corespunzătoare cu Regatul Unit (care se aplică cetățenilor Uniunii), precum și acorduri corespunzătoare cu Uniunea (care se aplică resortisanților Regatului Unit).

               Întrucât statele AELS care fac parte din SEE au încheiat deja acorduri relevante cu Regatul Unit, este acum rândul Uniunii și al statelor AELS care fac parte din SEE să încheie acorduri care să asigure faptul că resortisanții Regatului Unit care intră în domeniul de aplicare al Acordului de retragere și al Acordului privind dispoziții între Islanda, Principatul Liechtenstein, Regatul Norvegiei și Regatul Unit al Marii Britanii și Irlandei de Nord ca urmare a retragerii Regatului Unit din Uniunea Europeană („Acordul de separare”) sunt protejați în ceea ce privește drepturile lor de securitate socială dobândite înainte de încheierea perioadei de tranziție sau care urmează să fie dobândite după încheierea acesteia.

               Proiectul de decizie a Comitetului mixt al SEE (anexat la prezenta propunere de decizie a Consiliului) vizează, prin urmare, modificarea anexei VI (Asigurări sociale) la Acordul privind SEE pentru a asigura menținerea în continuare a acestor drepturi de securitate socială ale resortisanților Regatului Unit.

               Conținutul și natura proiectului de decizie a Comitetului mixt al SEE anexat depășesc ceea ce poate fi considerat a reprezenta simple adaptări tehnice în sensul Regulamentului (CE) nr. 2894/94 al Consiliului. Prin urmare, poziția Uniunii este stabilită de Consiliu.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional care reglementează organismul în cauză. Acesta include, de asemenea, instrumentele care nu au caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în speță

               Comitetul mixt al SEE este un organism instituit printr-un acord, și anume Acordul privind SEE. Actul pe care Comitetul mixt este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolele 103 și 104 din Acordul privind SEE.

               Actul avut în vedere nu completează și nu modifică cadrul instituțional al acordului. Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea la cazul în speță

               Actul avut în vedere urmărește obiective și include elemente din domeniul securității sociale și al exercitării competențelor. Aceste elemente ale actului avut în vedere sunt legate în mod inextricabil între ele, fără ca vreunul să fie accesoriu în raport cu un altul.

               Prin urmare, temeiul juridic material al propunerii de decizie constă în următoarele dispoziții: articolele 48 și 352 din Tratatul privind funcționarea Uniunii Europene.

               4.3.Concluzie

               Temeiul juridic al deciziei propuse ar trebui să fie articolele 48 și 352, coroborate cu articolul 218 alineatul (9) din TFUE.

               5.Publicarea actului avut în vedere

               Întrucât actul Comitetului mixt al SEE va modifica anexa VI, privind asigurările sociale, este oportună publicarea acestuia, după adoptare, în Jurnalul Oficial al Uniunii Europene.

               2020/0327 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea anexei VI (Asigurări sociale) la Acordul privind SEE

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolele 48 și 352, coroborate cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  4
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  5
                („Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide modificarea, printre altele, a anexei VI la Acordul privind SEE, care conține dispoziții privind asigurările sociale.

               (3)Articolul 33 din Acordul de retragere a Regatului Unit al Marii Britanii și Irlandei de Nord din Uniunea Europeană și Comunitatea Europeană a Energiei Atomice („Acordul de retragere”)
                  6
                prevede că dispozițiile titlului III din partea a doua din Acordul de retragere se aplică resortisanților Islandei, Principatului Liechtenstein și Regatului Norvegiei, cu condiția ca aceste țări să fi încheiat și să aplice acorduri corespunzătoare cu Regatul Unit al Marii Britanii și Irlandei de Nord care se aplică cetățenilor Uniunii, precum și acorduri corespunzătoare cu Uniunea Europeană care se aplică resortisanților Regatului Unit.

               (4)Articolul 32 din Acordul privind dispoziții între Islanda, Principatul Liechtenstein, Regatul Norvegiei și Regatul Unit al Marii Britanii și Irlandei de Nord ca urmare a retragerii Regatului Unit din Uniunea Europeană, din Acordul privind SEE și din alte acorduri aplicabile între Regatul Unit și statele AELS care fac parte din SEE în temeiul apartenenței Regatului Unit la Uniunea Europeană („Acordul de separare”) prevede că dispozițiile titlului III din partea a doua la Acordul de separare se aplică cetățenilor Uniunii, cu condiția ca Uniunea să fi încheiat și să aplice acorduri corespunzătoare cu Regatul Unit al Marii Britanii și Irlandei de Nord care se aplică resortisanților statelor AELS care fac parte din SEE, precum și acorduri corespunzătoare cu statele AELS care fac parte din SEE care se aplică resortisanților Regatului Unit.

               (5)Prin urmare, este necesar să se asigure protecția reciprocă a drepturilor de securitate socială ale resortisanților Regatului Unit, apatrizilor și refugiaților, precum și ale membrilor de familie și ale urmașilor acestora care, la încheierea perioadei de tranziție, sunt sau au fost într-o situație transfrontalieră care implică, în același timp, atât una sau mai multe dintre părțile contractante la Acordul privind Spațiul Economic European, cât și Regatul Unit al Marii Britanii și Irlandei de Nord.

               (6)Prin urmare, poziția Uniunii în cadrul Comitetului mixt al SEE ar trebui să se bazeze pe proiectul de decizie a Comitetului mixt al SEE din anexa la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului mixt al SEE cu privire la modificarea propusă a anexei VI (Asigurările sociale) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        JO L 29, 31.1.2020, p. 7.

                     (2)

                        JO L 29, 31.1.2020, p. 7.

                     (3)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (4)

                        JO L 305, 30.11.1994, p. 6.

                     (5)

                        JO L 1, 3.1.1994, p. 3.

                     (6)

                        JO L 29, 31.1.2020, p. 7.

    ---documentbreak---

               COMISIA EUROPEANĂ
            Bruxelles, 12.11.2020
            COM(2020) 736 final
            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea anexei VI (Asigurări sociale) la Acordul privind SEE

               ANEXĂ

               DECIZIA NR. […] A COMITETULUI MIXT AL SEE

               din […]

               de modificare a anexei VI (Asigurări sociale) la Acordul privind SEE

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolul 98,

               întrucât:

               (1)Având în vedere că articolul 33 din Acordul de retragere a Regatului Unit al Marii Britanii și Irlandei de Nord din Uniunea Europeană și Comunitatea Europeană a Energiei Atomice („Acordul de retragere”)
                  1
                prevede că dispozițiile titlului III din partea a doua din Acordul de retragere se aplică resortisanților Islandei, Principatului Liechtenstein, Regatului Norvegiei și Confederației Elvețiene, cu condiția ca aceste țări să fi încheiat și să aplice acorduri corespunzătoare cu Regatul Unit al Marii Britanii și Irlandei de Nord care se aplică cetățenilor Uniunii, precum și acorduri corespunzătoare cu Uniunea Europeană care se aplică resortisanților Regatului Unit.

               (2)Având în vedere că articolul 32 din Acordul privind dispoziții între Islanda, Principatul Liechtenstein, Regatul Norvegiei și Regatul Unit al Marii Britanii și Irlandei de Nord ca urmare a retragerii Regatului Unit din Uniunea Europeană, din Acordul privind SEE și din alte acorduri aplicabile între Regatul Unit și statele AELS care fac parte din SEE în temeiul apartenenței Regatului Unit la Uniunea Europeană („Acordul de separare”)
                  2
                prevede că dispozițiile titlului III din partea a doua la Acordul de separare se aplică cetățenilor Uniunii, cu condiția ca Uniunea să fi încheiat și să aplice acorduri corespunzătoare cu Regatul Unit al Marii Britanii și Irlandei de Nord care se aplică resortisanților statelor AELS care fac parte din SEE, precum și acorduri corespunzătoare cu statele AELS care fac parte din SEE care se aplică resortisanților Regatului Unit.

               (3)Recunoscând faptul că este necesar să se asigure protecția reciprocă a drepturilor de securitate socială ale resortisanților Regatului Unit, precum și ale membrilor de familie și ale urmașilor acestora care, la încheierea perioadei de tranziție, sunt sau au fost într-o situație transfrontalieră care implică, în același timp, atât una sau mai multe dintre părțile contractante la Acordul privind Spațiul Economic European, cât și Regatul Unit al Marii Britanii și Irlandei de Nord.

               (4)Prin urmare, anexa VI la Acordul privind SEE ar trebui modificată în consecință,

               ADOPTĂ PREZENTA DECIZIE:

               Articolul 1

               În anexa VI la Acordul privind SEE, după capitolul II se inserează următorul capitol:

               „III. RESORTISANȚII REGATULUI UNIT

               ARTICOLUL 1

               Definiții și trimiteri

               1.În sensul prezentului capitol, se aplică următoarele definiții:

               (a)«Acordul de retragere» înseamnă Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice
                  3
               ;

               (b)«Acordul de separare» înseamnă Acordul privind dispoziții între Islanda, Principatul Liechtenstein, Regatul Norvegiei și Regatul Unit al Marii Britanii și Irlandei de Nord ca urmare a retragerii Regatului Unit din Uniunea Europeană, din Acordul privind SEE și din alte acorduri aplicabile între Regatul Unit și statele AELS care fac parte din SEE în temeiul apartenenței Regatului Unit la Uniunea Europeană
                  4
               ;

               (c)«state vizate» înseamnă statele care sunt părți contractante la Acordul privind Spațiul Economic European;

               (d)«perioadă de tranziție» înseamnă perioada de tranziție menționată la articolul 126 din Acordul de retragere;

               (e)definițiile de la articolul 1 din Regulamentul (CE) nr. 883/2004
                  5
                și de la articolul 1 din Regulamentul (CE) nr. 987/2009
                  6
               .

               2.În sensul prezentului capitol, toate trimiterile la statele membre și la autoritățile competente ale statelor membre cuprinse în dispozițiile din dreptul Uniunii puse în aplicare prin prezentul capitol se înțeleg ca incluzând Regatul Unit și autoritățile sale competente.

               ARTICOLUL 2

               Persoanele care intră sub incidența prezentului capitol

               1.Prezentul capitol se aplică următoarelor persoane:

               (a)resortisanților Regatului Unit cărora li se aplică legislația unuia dintre statele vizate la încheierea perioadei de tranziție, precum și membrilor de familie și urmașilor acestora;

               (b)resortisanților Regatului Unit care își au reședința într-unul dintre statele vizate și cărora li se aplică legislația Regatului Unit la încheierea perioadei de tranziție, precum și membrilor de familie și urmașilor acestora;

               (c)persoanelor care nu intră sub incidența literei (a) sau (b), dar care sunt resortisanți ai Regatului Unit care desfășoară o activitate salariată sau independentă întrunul sau mai multe state vizate la încheierea perioadei de tranziție și cărora, în baza titlului II din Regulamentul (CE) nr. 883/2004, li se aplică legislația Regatului Unit, precum și membrilor de familie și urmașilor acestora;

               (d)apatrizilor și refugiaților care își au reședința într-unul dintre statele vizate sau în Regatul Unit, care se află într-una dintre situațiile descrise la literele (a)-(c), precum și membrilor de familie și urmașilor acestora.

               2.Persoanele menționate la alineatul (1) intră sub incidența prezentului capitol atât timp cât continuă să se afle, fără întrerupere, într-una dintre situațiile prevăzute la alineatul respectiv care implică, în același timp, atât unul dintre statele vizate, cât și Regatul Unit.

               3.Prezentul capitol se aplică, de asemenea, resortisanților Regatului Unit care nu se află sau care nu se mai află într-una dintre situațiile prevăzute la alineatul (1) din prezentul articol, dar care intră sub incidența articolului 10 din Acordul de retragere sau a articolului 9 din Acordul de separare, precum și membrilor de familie și urmașilor acestora.

               4.Persoanele menționate la alineatul (3) intră sub incidența prezentului capitol atât timp cât continuă să aibă drept de ședere într-unul dintre statele vizate în temeiul articolului 13 din Acordul de retragere sau al articolului 12 din Acordul de separare sau continuă să aibă dreptul să lucreze în statul în care lucrează, în temeiul articolului 24 sau 25 din Acordul de retragere sau al articolelor 23 și 24 din Acordul de separare.

               5.Atunci când prezentul articol face trimitere la membrii de familie și urmași, aceste persoane intră sub incidența prezentului capitol numai în măsura în care le revin drepturi și obligații în această calitate în temeiul Regulamentului (CE) nr. 883/2004.

               ARTICOLUL 3

               Norme privind coordonarea în materie de securitate socială

               1.Persoanelor care intră sub incidența prezentului capitol li se aplică normele și obiectivele prevăzute la articolul 29 din Acordul privind SEE, precum și în Regulamentul (CE) nr. 883/2004 și în Regulamentul (CE) nr. 987/2009 al Parlamentului European și al Consiliului.

               2.Uniunea ține seama în mod corespunzător de deciziile și recomandările Comisiei administrative pentru coordonarea sistemelor de securitate socială de pe lângă Comisia Europeană, instituită prin Regulamentul (CE) nr. 883/2004 („Comisia administrativă”), enumerate în partea I din anexa I la Acordul de retragere. Statele AELS țin seama în mod corespunzător de deciziile Comisiei administrative și iau act de recomandările Comisiei administrative enumerate în partea I din anexa I la Acordul de separare.

               ARTICOLUL 4

               Situații speciale care intră sub incidența prezentului capitol

               1.Persoanelor care nu intră sau care nu mai intră sub incidența articolului 2 li se aplică următoarele norme în situațiile de mai jos, în măsura stabilită în prezentul articol:

               (a)resortisanții Regatului Unit, precum și apatrizii și refugiații care au reședința în Regatul Unit și cărora li se aplica legislația unuia dintre statele vizate înainte de încheierea perioadei de tranziție, precum și membrii de familie și urmașii acestora intră sub incidența prezentului capitol pentru a beneficia și cumula perioadele de asigurare, de încadrare în muncă, de activitate independentă sau de ședere, inclusiv drepturile și obligațiile care rezultă din aceste perioade în conformitate cu Regulamentul (CE) nr. 883/2004; în scopul cumulării perioadelor, perioadele finalizate atât înainte, cât și după încheierea perioadei de tranziție se iau în considerare în conformitate cu Regulamentul (CE) nr. 883/2004;

               (b)normele prevăzute la articolele 20 și 27 din Regulamentul (CE) nr. 883/2004 se aplică în continuare resortisanților Regatului Unit, precum și apatrizilor și refugiaților care au reședința în Regatul Unit care, înainte de încheierea perioadei de tranziție, au solicitat, în temeiul Regulamentului (CE) nr. 883/2004, autorizarea să primească un tratament medical planificat, până la încheierea tratamentului. Procedurile de rambursare corespunzătoare se aplică chiar și după încheierea tratamentului. Aceste persoane și persoanele care le însoțesc au dreptul de a intra și de a ieși din statul în care se efectuează tratamentul medical, în conformitate cu articolul 14 din Acordul de retragere mutatis mutandis, precum și cu articolul 13 din Acordul de separare mutatis mutandis;

               (c)normele prevăzute la articolele 19 și 27 din Regulamentul (CE) nr. 883/2004 se aplică în continuare resortisanților Regatului Unit, precum și apatrizilor și refugiaților care au reședința în Regatul Unit care intră sub incidența Regulamentului (CE) nr. 883/2004 și care se află la încheierea perioadei de tranziție într-un stat vizat sau în Regatul Unit, până la încheierea șederii lor. Procedurile de rambursare corespunzătoare se aplică chiar și după încheierea șederii sau a tratamentului;

               (d)normele prevăzute la articolele 67, 68 și 69 din Regulamentul (CE) nr. 883/2004 continuă să se aplice, atât timp cât sunt îndeplinite condițiile, în ceea ce privește acordarea de prestații familiale la care există dreptul la încheierea perioadei de tranziție pentru resortisanții Regatului Unit, precum și pentru apatrizii și refugiații care își au reședința în Regatul Unit și cărora li se aplică legislația Regatului Unit și au membri de familie care au reședința întrunul dintre statele vizate la încheierea perioadei de tranziție;

               (e)în situațiile prevăzute la litera (d) din prezentul alineat, pentru persoanele care, la încheierea perioadei de tranziție, au drepturi în calitate de membri de familie în temeiul Regulamentului (CE) nr. 883/2004, cum ar fi drepturi derivate pentru prestații în natură în caz de boală, regulamentul menționat și dispozițiile corespunzătoare din Regulamentul (CE) nr. 987/2009 continuă să se aplice atât timp cât sunt îndeplinite condițiile prevăzute în regulamentele respective.

               2.Dispozițiile capitolului 1 din titlul III din Regulamentul (CE) nr. 883/2004 referitoare la prestațiile de boală se aplică persoanelor care beneficiază de prestații în temeiul alineatului (1) litera (a) din prezentul articol.

               Prezentul alineat se aplică mutatis mutandis în ceea ce privește prestațiile familiale acordate în baza articolelor 67, 68 și 69 din Regulamentul (CE) nr. 883/2004.

               ARTICOLUL 5

               Rambursare, recuperare și compensare

               Dispozițiile Regulamentelor (CE) nr. 883/2004 și (CE) nr. 987/2009 referitoare la rambursare, recuperare și compensare continuă să se aplice în ceea ce privește următoarele evenimente, în măsura în care privesc persoane care nu intră sub incidența articolului 2:

               (a)evenimentele care au avut loc înainte de încheierea perioadei de tranziție sau

               (b)evenimentele care au loc după încheierea perioadei de tranziție și privesc persoane care, în momentul producerii evenimentului, intrau sub incidența articolului 2 sau 4.

               ARTICOLUL 6

               Evoluția dreptului și adaptări

               1.În pofida alineatului (3), trimiterile din prezentul capitol la Regulamentele (CE) nr. 883/2004 și (CE) nr. 987/2009 sau la dispozițiile acestora se înțeleg ca trimiteri la actele sau la dispozițiile încorporate în Acordul privind SEE, inclusiv modificate sau înlocuite, astfel cum sunt aplicabile în ultima zi a perioadei de tranziție.

               2.În cazul în care Regulamentele (CE) nr. 883/2004 și (CE) nr. 987/2009 sunt modificate sau înlocuite după încheierea perioadei de tranziție, trimiterile din prezentul capitol la regulamentele respective se înțeleg ca trimiteri la regulamentele respective astfel cum au fost modificate sau înlocuite, în conformitate cu actele enumerate în partea II din anexa I la Acordul de retragere, în ceea ce privește Uniunea, și în conformitate cu actele enumerate în partea II din anexa I la Acordul de separare, în ceea ce privește statele AELS.

               3.În sensul prezentului capitol, Regulamentele (CE) nr. 883/2004 și (CE) nr. 987/2009 se înțeleg ca incluzând adaptările enumerate în partea III din anexa I la Acordul de retragere, în ceea ce privește Uniunea, și în partea III din anexa I la Acordul de separare, în ceea ce privește statele AELS.

               4.În sensul prezentului capitol, modificările și adaptările menționate la alineatele (2) și (3) produc efecte din ziua următoare celei mai recente dintre următoarele date: data de la care produc efecte modificările și adaptările corespunzătoare ale anexei I la Acordul de retragere sau data de la care produc efecte modificările și adaptările corespunzătoare ale anexei I la Acordul de separare.”

               Articolul 2

               Prezenta decizie intră în vigoare la XX sau în ziua următoare datei la care s-a efectuat ultima notificare către Comitetul mixt al SEE, prevăzută la articolul 103 alineatul (1) din Acordul privind SEE, dacă această dată este ulterioară primei.

               Se aplică de la încheierea perioadei de tranziție.

               Articolul 3

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles, […].

                     Pentru Comitetul mixt al SEE,

                     Președintele
                     […]

                     Secretarii
                     Comitetului mixt al SEE
                     […]

                     (1)

                        JO L 29, 31.1.2020, p. 7.

                     (2)

                        Semnat la Londra, la 28 ianuarie 2020.

                     (3)

                        JO L 29, 31.1.2020, p. 7.

                     (4)

                        Semnat la Londra, la 28 ianuarie 2020.

                     (5)

                        Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de protecție socială (JO L 166, 30.4.2004, p. 1).

                     (6)

                        Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (JO L 284, 30.10.2009, p. 1).


               COMISIA EUROPEANĂ
            Bruxelles, 5.2.2021
            COM(2021) 48 final
            2021/0027(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii în cadrul celei de a 222-a sesiuni a Consiliului Organizației Aviației Civile Internaționale (OACI) în ceea ce privește adoptarea preconizată a amendamentului 177 la anexa 1, a amendamentului 47 la anexa 2, a amendamentului 108 la anexa 8, a amendamentului 90 la anexa 10 și a noului volum VI la anexa 10 la Convenția privind aviația civilă internațională

               EXPUNERE DE MOTIVE

               1.Obiectul propunerii

               Prezenta propunere privește:

               (i) poziția care trebuie adoptată în numele Uniunii în cadrul celei de a 222-a sesiuni a Consiliului Organizației Aviației Civile Internaționale (OACI) în ceea ce privește adoptarea preconizată a amendamentului 177 la anexa 1 – Acordarea licențelor personalului, a amendamentului 47 la anexa 2 – Regulile aerului, a amendamentului 108 la anexa 8 – Navigabilitatea aeronavelor, a amendamentului 90 la anexa 10 – Telecomunicații aeronautice și a noului volum VI la anexa 10 la Convenția privind aviația civilă internațională, precum și

               (ii) poziția care trebuie adoptată în numele Uniunii după ce OACI va anunța, prin scrisori adresate statelor, adoptarea amendamentului 177 la anexa 1, a amendamentului 47 la anexa 2, a amendamentului 108 la anexa 8, a amendamentului 90 la anexa 10 și a noului volum VI la anexa 10, invitând statele sale contractante să își notifice dezacordul, eventualele diferențe sau conformarea cu măsurile adoptate.

               2.Contextul propunerii

               2.1.Convenția privind aviația civilă internațională

               Convenția privind aviația civilă internațională (denumită în continuare „Convenția de la Chicago”) urmărește să reglementeze transportul aerian internațional. Convenția de la Chicago a intrat în vigoare la 4 aprilie 1947 și a instituit Organizația Aviației Civile Internaționale.

               Toate statele membre ale UE sunt părți la Convenția de la Chicago.

               2.2.Organizația Aviației Civile Internaționale

               Organizația Aviației Civile Internaționale este o agenție specializată a Organizației Națiunilor Unite. Scopurile și obiectivele OACI sunt dezvoltarea principiilor și a tehnicilor navigației aeriene internaționale și promovarea planificării și dezvoltării transportului aerian internațional.

               Consiliul OACI este un organism permanent al OACI, compus din 36 de state contractante alese de Adunarea OACI pe o perioadă de trei ani. În perioada 2019-2022, în Consiliul OACI sunt reprezentate șapte state membre ale UE.

               Funcțiile obligatorii ale Consiliului OACI, enumerate la articolul 54 din Convenția de la Chicago, includ adoptarea de standarde și de practici recomandate (SARP) internaționale, desemnate ca anexe la Convenția de la Chicago.

               În conformitate cu articolul 90 din Convenția de la Chicago, fiecare astfel de anexă sau orice amendament la o anexă produce efecte în termen de trei luni de la comunicarea sa către statele contractante ale OACI sau după expirarea unei perioade mai lungi fixate de Consiliul OACI, cu excepția cazului în care, între timp, majoritatea statelor contractante ale OACI își notifică dezaprobarea.

               În urma adoptării unor astfel de măsuri, statele membre ale OACI sunt obligate să își notifice dezaprobarea, eventualele diferențe sau conformarea cu măsurile în cauză, înainte ca acestea să intre în vigoare și să devină obligatorii din punct de vedere juridic.

               În conformitate cu articolul 38 din Convenția de la Chicago, orice stat care consideră că este imposibil să respecte din toate punctele de vedere orice astfel de standarde sau proceduri internaționale ori să își alinieze în totalitate propriile reglementări sau practici la orice standarde sau proceduri internaționale sau care consideră necesar să adopte reglementări sau practici care diferă dintr-un anumit punct de vedere față de cele stabilite de un standard internațional trebuie să transmită imediat o notificare către OACI cu privire la diferențele dintre practicile sale și cele stabilite de standardul internațional.

               2.3.Actele OACI avute în vedere și relația acestora cu normele existente ale Uniunii

               Cu ocazia celei de a 222-a sesiuni ale sale sau a oricărei sesiuni ulterioare, Consiliul OACI ar urma să adopte:

               amendamentul 177 la anexa 1 - Acordarea licențelor personalului, care este un amendament subsecvent referitor la sistemele și procedurile aferente legăturii C2;

               amendamentul 47 la anexa 2 - Regulile aerului, care se referă la cerințele privind sistemele de aeronave pilotate de la distanță (RPAS) pentru certificarea navigabilității ca urmare a amendamentului 108 la anexa 8;

               amendamentul 108 la anexa 8 - Navigabilitatea aeronavelor, în legătură cu sistemele de aeronave pilotate de la distanță (RPAS);

               amendamentul 90 la anexa 10 - Telecomunicații aeronautice, volumul V privind spectrul de frecvențe pentru legăturile C2 ale RPAS, și

               un nou volum VI la anexa 10, referitor la sistemele și procedurile aferente legăturii C2 a RPAS. („actul avut în vedere”).

               Obiectivele actului avut în vedere sunt următoarele:

               să modifice SARP-urile existente din anexa 8 la Convenția de la Chicago, încorporând în partea I a anexei 8 definițiile și termenii specifici utilizați în standarde în noile părți VIII, IX și X. De asemenea, acesta include propuneri în partea II a anexei 8 care oferă o imagine de ansamblu a procedurilor generale privind navigabilitatea pentru certificare și continuitatea navigabilității aplicabile avioanelor pilotate de la distanță (RPA);

               să introducă o nouă parte VIII în anexa 8 la Convenția de la Chicago, în legătură cu RPA;

               să introducă o nouă parte IX în anexa 8 la Convenția de la Chicago, în legătură cu elicopterele pilotate de la distanță;

               să introducă o nouă parte X în anexa 8 la Convenția de la Chicago, în legătură cu postul de pilotaj de la distanță (RPS);

               să introducă un amendament la anexa 2 apendicele 4 la Convenția de la Chicago, care rezultă din amendamentele la anexa 8;

               să modifice SARP-urile existente din anexa 10 volumul V la Convenția de la Chicago, specificând gestionarea spectrului utilizat exclusiv pentru legătura de comandă și control (legătura C2) sau pentru sistemele de aeronave pilotate de la distanță (RPAS);

               să introducă un nou volum VI în anexa 10 – Sisteme și proceduri de comunicații referitoare la legătura C2 a sistemelor de aeronave pilotate de la distanță;

               să introducă amendamente la anexele 1 și 2 care rezultă din amendamentul la anexa 10 volumul V și din introducerea unui nou volum VI în anexa 10.

               Se preconizează că amendamentele propuse vor deveni aplicabile la 28 noiembrie 2024.

               3.Poziția care trebuie adoptată în numele Uniunii

               3.1.Principalele modificări și relația acestora cu normele existente ale Uniunii

               Grupul pentru sisteme de aeronave pilotate de la distanță (RPASP) al OACI a fost însărcinat cu elaborarea SARP-urilor, a manualelor și a materialelor îndrumătoare care să pregătească terenul pentru operarea aeronavelor pilotate de la distanță dincolo de frontierele internaționale, în conformitate cu regulile de zbor instrumental. Statele membre au fost consultate cu privire la amendamentele propuse, prin scrisorile AN 7/67.1.1-19/52 și AN 3/5.12-19/53 ale OACI adresate statelor, inclusiv cu privire la propunerile de amendamente la anexele 8 și 10 la Convenția de la Chicago și cu privire la modificările subsecvente ale anexelor 1 și 2 la Convenția de la Chicago. Aceste propuneri fac parte dintr-o serie de amendamente care vor fi prezentate succesiv.

               Amendamentele propuse inițial în scrisoarea AN 3/5.12-19/53 adresată statelor se referă la navigabilitatea aeronavelor cu aripă fixă pilotate de la distanță, la navigabilitatea elicopterelor pilotate de la distanță și la postul de pilotaj de la distanță (RPS). Aceste SARP-uri au fost elaborate pentru RPAS care vor fi supuse procesului de certificare de tip în conformitate cu documentul 10019 al OACI, Manual privind sistemele de aeronave pilotate de la distanță (RPAS), și consolidate de conținutul și ipotezele conceptului de operațiuni RPAS al OACI (CONOPS).

               Datorită caracterului integrat al RPAS, RPS poate fi certificată ca parte a certificatului de tip (TC) acordat titularului de TC pentru RPA în urma procesului de certificare de tip a RPA. Acest lucru nu exclude posibilitatea ca o RPS să poată fi omologată separat. Legătura C2 este o componentă majoră a RPAS și a stării de navigabilitate a acestuia; în consecință, este inclusă drept componentă în TC.

               Amendamentele propuse inițial în scrisoarea AN 7/67.1.1-19/52 adresată statelor se referă la legătura de comandă și control (legătura C2) și includ SARP-uri neutre din punct de vedere tehnologic privind procedurile aferente legăturii C2 și sistemele aferente legăturii C2. Legătura C2 este dedicată schimbului de informații dintre cele două componente fizice principale ale RPAS: postul de pilotaj de la distanță (RPS) și aeronava pilotată de la distanță (RPA). Prin urmare, legătura C2 este legătura logică, chiar dacă realizată fizic, pentru schimbul de informații dintre RPS și RPA având ca scop să permită pilotului de la distanță să integreze în siguranță RPAS în mediul operațional aviatic global, în special în ceea ce privește comunicațiile, navigația și supravegherea. Aceste SARP-uri reprezintă primul dintre cele două rezultate planificate cu privire la legătura C2.

               RPASP lucrează în prezent la cel de al doilea pachet, mai detaliat, care conține SARP-uri referitoare la tehnologii specifice, cu o dată de livrare prevăzută pentru 2022.

               În urma observațiilor AESA pe marginea scrisorii AN 3/5.12-19/53 adresate statelor, multe state membre ale UE au propus ca, din cauza împărțirii specifice a responsabilităților între operator și proiectant, consultarea în baza scrisorii adresate statelor să fie prelungită până când va fi disponibil proiectul de text al amendamentului la anexa 6 și ca adoptarea anexelor 6 și 8 să se desfășoare în paralel, în special în ceea ce privește aprobarea posturilor de pilotaj de la distanță (RPS) și responsabilitățile statelor contractante în legătură cu continuitatea navigabilității RPS. Această propunere nu a fost acceptată de OACI, ceea ce riscă să complice transpunerea SARP-urilor aferente ale OACI în dreptul Uniunii, din cauza necesității de a aborda responsabilitățile proiectantului și ale operatorului în cazul RPS.

               Amendamentele avute în vedere au vocația de a influența în mod decisiv conținutul legislației UE, și anume Regulamentul (UE) nr. 748/2012 al Comisiei
                  1
               , Regulamentul (UE) nr. 1321/2014 al Comisiei
                  2
               , Regulamentul (UE) nr. 1178/2011 al Comisiei
                  3
               , Regulamentul (UE) nr. 965/2012 al Comisiei
                  4
                și, posibil, Regulamentul (UE) nr. 452/2014 al Comisiei
                  5
                și Regulamentul de punere în aplicare (UE) 2017/373 al Comisiei
                  6
               . Noile SARP-uri ale OACI vor trebui introduse în legislația la nivelul UE în vederea modificării cadrului juridic actual pentru a reglementa proiectarea, certificarea de tip și operarea RPAS care zboară dincolo de frontierele internaționale și deasupra mării libere.

               3.2.Poziția care trebuie adoptată în numele Uniunii

               Uniunea recunoaște necesitatea de a stabili un cadru de reglementare armonizat la nivel internațional care să permită proiectarea, certificarea de tip și operarea aeronavelor pilotate de la distanță peste frontierele internaționale și deasupra mării libere în conformitate cu regulile de zbor instrumental. Amendamentele propuse în cele două scrisori ale OACI adresate statelor sprijină acest obiectiv.

               Prin urmare, poziția propusă pentru a fi adoptată în numele Uniunii este de a sprijini amendamentele propuse în totalitatea lor.

               Poziția care trebuie adoptată în numele Uniunii, în cazul în care Consiliul OACI adoptă amendamentele propuse la Convenția de la Chicago fără modificări substanțiale, este de a nu notifica o dezaprobare și de a notifica conformarea cu măsura adoptată, ca răspuns la scrisorile corespunzătoare ale OACI adresate statelor. În cazul în care legislația Uniunii s-ar abate de la SARP-urile nou adoptate după data preconizată de aplicare a SARP-urilor respective, și anume 28 noiembrie 2024, trebuie notificată OACI o diferență față de respectivele SARP-uri.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  7
               .

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  8
               .

               4.1.2.Aplicarea la cazul în discuție

               Consiliul OACI este un organism instituit printr-un acord, și anume prin Convenția privind aviația civilă internațională („Convenția de la Chicago”).

               În conformitate cu articolul 54 din Convenția de la Chicago, Consiliul OACI adoptă standarde și practici recomandate internaționale, desemnate ca anexe la Convenția de la Chicago. Acestea sunt acte cu efecte juridice. Anumite efecte juridice ale acestor acte pot depinde de transmiterea de notificări privind o dezaprobare și privind diferențele, precum și de termenii notificărilor respective. Prin urmare, adoptarea unei poziții a Uniunii cu privire la astfel de notificări intră sub incidența articolului 218 alineatul (9) din TFUE.

               Actele avute în vedere au vocația de a influența în mod decisiv conținutul legislației UE, și anume Regulamentul (UE) nr. 748/2012 al Comisiei
                  9
               , Regulamentul (UE) nr. 1321/2014 al Comisiei
                  10
               , Regulamentul (UE) nr. 1178/2011 al Comisiei
                  11
               , Regulamentul (UE) nr. 965/2012 al Comisiei
                  12
                și, posibil, Regulamentul (UE) nr. 452/2014 al Comisiei
                  13
                și Regulamentul de punere în aplicare (UE) 2017/373 al Comisiei
                  14
               . Noile SARP-uri ale OACI vor trebui introduse în legislația la nivelul UE în vederea modificării cadrului juridic actual pentru a reglementa proiectarea, certificarea de tip și operarea RPAS care zboară dincolo de frontierele internaționale și deasupra mării libere. Prin urmare, va fi necesară modificarea în consecință a legislației UE.

               Principalul scop al amendamentelor propuse este de a stabili un cadru de reglementare pentru proiectarea, certificarea de tip și operarea aeronavelor pilotate de la distanță care zboară peste frontierele internaționale și deasupra mării libere în conformitate cu regulile de zbor instrumental. În conformitate cu articolul 3 alineatul (2) din TFUE, Uniunea are competență externă exclusivă în această privință.

               Actul adoptat nu completează și nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului adoptat cu privire la care se adoptă o poziție în numele Uniunii. În cazul în care actul adoptat urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului adoptat se referă la o politică comună în domeniul transporturilor.

               Prin urmare, temeiul juridic material al propunerii de decizie este articolul 100 alineatul (2) din TFUE.

               4.3.Concluzie

               Temeiul juridic al propunerii de decizie a Consiliului este articolul 100 alineatul (2) din TFUE, coroborat cu articolul 218 alineatul (9) din TFUE.

               2021/0027 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii în cadrul celei de a 222-a sesiuni a Consiliului Organizației Aviației Civile Internaționale (OACI) în ceea ce privește adoptarea preconizată a amendamentului 177 la anexa 1, a amendamentului 47 la anexa 2, a amendamentului 108 la anexa 8, a amendamentului 90 la anexa 10 și a noului volum VI la anexa 10 la Convenția privind aviația civilă internațională

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția privind aviația civilă internațională („Convenția de la Chicago”), care reglementează transportul aerian internațional, a intrat în vigoare la 4 aprilie 1947. Prin această convenție a fost înființată Organizația Aviației Civile Internaționale (OACI).

               (2)Statele membre sunt state contractante la Convenția de la Chicago și membre ale OACI, în timp ce Uniunea are statut de observator în anumite organisme ale OACI. În Consiliul OACI sunt reprezentate șapte state membre.

               (3)În conformitate cu articolul 54 din Convenția de la Chicago, Consiliul OACI poate adopta standarde și practici recomandate (SARP) internaționale și le poate desemna ca anexe la Convenția de la Chicago.

               (4)În cadrul celei de a 222-a sesiuni ale sale, Consiliul OACI urmează să adopte amendamentul 177 la anexa 1 – Acordarea licențelor personalului, amendamentul 47 la anexa 2 – Regulile aerului, amendamentul 108 la anexa 8 – Navigabilitatea aeronavelor, amendamentul 90 la anexa 10 – Telecomunicații aeronautice, volumul V la Convenția de la Chicago referitor la sistemele și procedurile aferente legăturii C2 a sistemelor de aeronave pilotate de la distanță (RPAS) și un nou volum VI la anexa 10.

               (5)Principalul scop al amendamentelor propuse este de a stabili un cadru de reglementare pentru proiectarea, certificarea de tip și operarea aeronavelor pilotate de la distanță care zboară peste frontierele internaționale și deasupra mării libere în conformitate cu regulile de zbor instrumental. Uniunea sprijină ferm eforturile depuse de OACI pentru instituirea acestui cadru juridic.

               (6)Este necesar să se stabilească poziția care trebuie adoptată în numele Uniunii în cadrul Consiliului OACI, deoarece amendamentul 177 la anexa 1, amendamentul 47 la anexa 2, amendamentul 108 la anexa 8, amendamentul 90 la anexa 10 volumul V, precum și adoptarea unui nou volum VI la anexa 10 vor fi obligatorii pentru Uniune și au vocația de a influența în mod decisiv conținutul legislației Uniunii, și anume Regulamentul (UE) nr. 748/2012 al Comisiei
                  15
               , Regulamentul (UE) nr. 1321/2014 al Comisiei
                  16
               , Regulamentul (UE) nr. 1178/2011 al Comisiei
                  17
               , Regulamentul (UE) nr. 965/2012 al Comisiei
                  18
                și, posibil, Regulamentul (UE) nr. 452/2014 al Comisiei
                  19
                și Regulamentul de punere în aplicare (UE) 2017/373 al Comisiei
                  20
               .

               (7)Poziția Uniunii în cadrul celei de a 222-a sesiuni a Consiliului OACI sau al oricărei sesiuni ulterioare cu privire la adoptarea preconizată a amendamentului 177 la anexa 1, a amendamentului 47 la anexa 2, a amendamentului 108 la anexa 8, a amendamentului 90 la anexa 10 volumul V, precum și cu privire la adoptarea unui nou volum VI la anexa 10, astfel cum se menționează în scrisorile AN 7/67.1.1-19/52 și AN 3/5.12-19/53 adresate statelor, trebuie să fie de a sprijini aceste amendamente în totalitatea lor. Această poziție trebuie exprimată de statele membre ale Uniunii care sunt membre ale Consiliului OACI, acționând împreună în numele Uniunii.

               (8)Odată adoptate, amendamentele la anexele 1, 2, 8 și 10 la Convenția de la Chicago vor fi obligatorii pentru toate statele membre ale OACI, inclusiv pentru toate statele membre ale Uniunii, în conformitate cu limitele stabilite în Convenția de la Chicago.

               (9)În conformitate cu articolul 38 din Convenția de la Chicago, orice stat care consideră că îi este imposibil să respecte din toate punctele de vedere orice astfel de standarde sau de proceduri internaționale ori să își alinieze în totalitate propriile reglementări sau practici la aceste standarde sau proceduri internaționale sau care consideră necesar să adopte reglementări sau practici care diferă dintr-un anumit punct de vedere față de cele stabilite de un standard internațional trebuie să transmită imediat către OACI o notificare cu privire la diferențele dintre practicile sale și cele stabilite de standardul internațional.

               (10)În conformitate cu articolul 90 din Convenția de la Chicago, fiecare astfel de anexă sau orice amendament la o anexă produce efecte în termen de trei luni de la comunicarea sa către statele contractante ale OACI sau după expirarea unei perioade mai lungi fixate de Consiliul OACI, cu excepția cazului în care, între timp, majoritatea statelor contractante ale OACI își notifică dezaprobarea.

               (11)Poziția Uniunii după adoptarea amendamentului 177 la anexa 1, a amendamentului 47 la anexa 2, a amendamentului 108 la anexa 8, a amendamentului 90 la anexa 10 volumul V, precum și după adoptarea unui nou volum VI la anexa 10 de către Consiliul OACI, care urmează să fie anunțate de Secretarul General al OACI prin procedura scrisorilor OACI adresate statelor, trebuie să fie de a nu notifica o dezaprobare și de a notifica conformarea. În cazul în care legislația Uniunii s-ar abate de la SARP-urile nou adoptate după data preconizată de aplicare a SARP-urilor respective, și anume 28 noiembrie 2024, trebuie notificată OACI o diferență față de respectivele SARP-uri. Această poziție trebuie exprimată de către toate statele membre ale Uniunii,

               ADOPTĂ PREZENTA DECIZIE:

               Articolul 1

               1.Poziția care trebuie adoptată în numele Uniunii în cadrul celei de a 222-a sesiuni a Consiliului OACI sau al uneia dintre sesiunile ulterioare este de a sprijini în totalitate propunerile de amendament 177 la anexa 1, de amendament 47 la anexa 2, de amendament 108 la anexa 8, de amendament 90 la anexa 10 volumul V, precum și adoptarea unui nou volum VI la anexa 10 la Convenția de la Chicago.

               2.Poziția care trebuie adoptată în numele Uniunii, în cazul în care Consiliul OACI adoptă fără modificări substanțiale propunerile de amendament 177 la anexa 1, de amendament 47 la anexa 2, de amendament 108 la anexa 8, de amendament 90 la anexa 10 volumul V, precum și un nou volum VI la anexa 10 la Convenția de la Chicago, menționate la alineatul (1), este de a nu notifica o dezaprobare și de a notifica conformarea cu măsura adoptată, ca răspuns la scrisorile corespunzătoare ale OACI adresate statelor. În cazul în care legislația Uniunii s-ar abate de la SARP-urile nou adoptate după data preconizată de aplicare a SARP-urilor respective, și anume 28 noiembrie 2024, trebuie notificată OACI o diferență față de respectivele SARP-uri.

               Articolul 2

               Poziția menționată la articolul 1 alineatul (1) se exprimă de către statele membre ale Uniunii care sunt membre ale Consiliului OACI, acționând împreună.

               Poziția menționată la articolul 1 alineatul (2) se exprimă de către toate statele membre ale Uniunii.

               Articolul 3

               Prezenta decizie se adresează statelor membre.

               Adoptată la Bruxelles,

                     Pentru Consiliu

                     Președintele

                     (1)

                        Regulamentul (UE) nr. 748/2012 al Comisiei din 3 august 2012 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție (JO L 224, 21.8.2012, p. 1-85).

                     (2)

                        Regulamentul (UE) nr. 1321/2014 al Comisiei din 26 noiembrie 2014 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (JO L 362, 17.12.2014, p. 1-194).

                     (3)

                        Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (JO L 311, 25.11.2011, p. 1-193).

                     (4)

                        Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului (JO L 296, 25.10.2012, p. 1-148).

                     (5)

                        Regulamentul (UE) nr. 452/2014 al Comisiei din 29 aprilie 2014 de stabilire a cerințelor tehnice și a procedurilor administrative referitoare la operațiunile aeriene ale operatorilor din țări terțe în temeiul Regulamentului (CE) nr. 216/2008 al Parlamentului European și al Consiliului (JO L 133, 6.5.2014, p. 12-26).

                     (6)

                        Regulamentul de punere în aplicare (UE) 2017/373 al Comisiei din 1 martie 2017 de stabilire a unor cerințe comune pentru furnizorii de management al traficului aerian/servicii de navigație aeriană și de alte funcții ale rețelei de management al traficului aerian și pentru supravegherea acestora, de abrogare a Regulamentului (CE) nr. 482/2008, a Regulamentelor de punere în aplicare (UE) nr. 1034/2011, (UE) nr. 1035/2011 și (UE) 2016/1377, precum și de modificare a Regulamentului (UE) nr. 677/2011 (JO L 62, 8.3.2017, p. 1-126).

                     (7)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctul 64.

                     (8)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (9)

                        Regulamentul (UE) nr. 748/2012 al Comisiei din 3 august 2012 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție (JO L 224, 21.8.2012, p. 1-85).

                     (10)

                        Regulamentul (UE) nr. 1321/2014 al Comisiei din 26 noiembrie 2014 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (JO L 362, 17.12.2014, p. 1-194).

                     (11)

                        Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (JO L 311, 25.11.2011, p. 1-193).

                     (12)

                        Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului (JO L 296, 25.10.2012, p. 1-148).

                     (13)

                        Regulamentul (UE) nr. 452/2014 al Comisiei din 29 aprilie 2014 de stabilire a cerințelor tehnice și a procedurilor administrative referitoare la operațiunile aeriene ale operatorilor din țări terțe în temeiul Regulamentului (CE) nr. 216/2008 al Parlamentului European și al Consiliului (JO L 133, 6.5.2014, p. 12-26).

                     (14)

                        Regulamentul de punere în aplicare (UE) 2017/373 al Comisiei din 1 martie 2017 de stabilire a unor cerințe comune pentru furnizorii de management al traficului aerian/servicii de navigație aeriană și de alte funcții ale rețelei de management al traficului aerian și pentru supravegherea acestora, de abrogare a Regulamentului (CE) nr. 482/2008, a Regulamentelor de punere în aplicare (UE) nr. 1034/2011, (UE) nr. 1035/2011 și (UE) 2016/1377, precum și de modificare a Regulamentului (UE) nr. 677/2011 (JO L 62, 8.3.2017, p. 1-126).

                     (15)

                        Regulamentul (UE) nr. 748/2012 al Comisiei din 3 august 2012 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție (JO L 224, 21.8.2012, p. 1-85).

                     (16)

                        Regulamentul (UE) nr. 1321/2014 al Comisiei din 26 noiembrie 2014 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (JO L 362, 17.12.2014, p. 1-194).

                     (17)

                        Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (JO L 311, 25.11.2011, p. 1-193).

                     (18)

                        Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului (JO L 296, 25.10.2012, p. 1-148).

                     (19)

                        Regulamentul (UE) nr. 452/2014 al Comisiei din 29 aprilie 2014 de stabilire a cerințelor tehnice și a procedurilor administrative referitoare la operațiunile aeriene ale operatorilor din țări terțe în temeiul Regulamentului (CE) nr. 216/2008 al Parlamentului European și al Consiliului (JO L 133, 6.5.2014, p. 12-26).

                     (20)

                        Regulamentul de punere în aplicare (UE) 2017/373 al Comisiei din 1 martie 2017 de stabilire a unor cerințe comune pentru furnizorii de management al traficului aerian/servicii de navigație aeriană și de alte funcții ale rețelei de management al traficului aerian și pentru supravegherea acestora, de abrogare a Regulamentului (CE) nr. 482/2008, a Regulamentelor de punere în aplicare (UE) nr. 1034/2011, (UE) nr. 1035/2011 și (UE) 2016/1377, precum și de modificare a Regulamentului (UE) nr. 677/2011 (JO L 62, 8.3.2017, p. 1-126).